stanford-oval/wikipedia huggingface dataset:
Conakry
Liikenne

Conakryn kansainväliseltä lentoasemalta on säännöllisiä lentoja sekä muualle Länsi-Afrikkaan että Eurooppaan. Rautatieyhteys Kankanin kaupunkiin on ollut poissa käytöstä vuodesta 1983. Vuonna 2010 brasilialainen yhtiö Vale ilmoitti aikovansa jälleenrakentaa radan ja avata sen sekä rahti- että henkilöliikenteelle.
Conakryn satama on maan tärkein kauppasatama.
Nähtävyyksiä

Matkailijalle Conakryn kaksi toria Marché du Niger ja suurempi Marché Madina tarjoavat mielenkiintoista nähtävää. Jälkimmäisestä voi ostaa lähes kaikkea aina hedelmistä kiinalaiseen elektroniikkaan. Muita nähtävyyksiä ovat Palais du Peuple (kongressitalo), kansallismuseo, Presidentin palatsi, Sainte- Marien katedraali ja suuri moskeija.
Conakry, Ranskan Guinean kuvernöörin virkatalo vuonna 1956.
Conakryn keskustaa heinäkuussa 2013.
Käännös suomeksi
The Acolyte

| The Acolyte |
| --- | --- |

Tyyli:   mysteeritrilleri  tieteis  toimintaseikkailu 
Kestoaika:  35–49 min
Luoja(t):  Leslye Headland
Perustuu:  George Lucasin luomaan maailmaan ja hahmoihin
Showrunner(it):  Leslye Headland
Pääosissa:   Amandla Stenberg  Lee Jung-jae  Charlie Barnett  Dafne Keen  Manny Jacinto  Rebecca Henderson  David Harewood  Harry Trevaldwyn  Jodie Turner-Smith  Margarita Levieva  Dean-Charles Chapman  Joonas Suotamo  Lauren Brady  Leah Brady  Carrie-Anne Moss 
Alkuperämaa:  Yhdysvallat
Alkuperäiskieli:  englanti
Verkko:  Disney+
Esitetty:  2024-6-44. kesäkuuta 2024 –  2024-7-1717. heinäkuuta 2024
Tuotantokausia:  1
Jaksoja:  8
Tuotanto
Tuottaja(t):   Rayne Roberts  Damian Anderson  Eileen Shim  Rob Bredow 
Vastaava(t) tuottaja(t):   Leslye Headland  Kathleen Kennedy  Simon Emanuel  Jeff F. King  Jason Micallef 
Säveltäjä(t):  Michael Abels
Leikkaaja(t):   Miikka Leskinen  Cheryl Potter 
Kuvaaja(t):   Chris Teague  James Friend 
Tuotantoyhtiö(t):  Lucasfilm
Levittäjä:  Disney Media Distribution
Budjetti:  230,1 miljoonaa dollaria
Aiheesta muualla
IMDb 
The Acolyte on yhdysvaltalainen Leslye Headlandin luoma Disney+-tilausvideopalvelussa julkaistava mysteeritrilleri, joka sijoittuu George Lucasin luomaan Tähtien sota -universumiin. Sarjan tapahtumat sijoittuvat Uljaan tasavallan aikakauden viimeisiin vuosiin, noin 100 vuotta ennen Pimeän uhan (1999) tapahtumia, ja kertovat jedien pyrkimyksistä tutkia jediritarikuntaan itseensä kohtuvia sarjamurhia.
Sarjan pääosassa Amandla Stenberg näyttelee entistä padawania, Osha Aniseyaa, ja tämän kaksoissiskoa ja vaarallista soturia, Mae Aniseyaa. Muissa rooleissa näyttelevät Lee Jung-jae, Charlie Barnett, Dafne Keen, Manny Jacinto, Rebecca Henderson, David Harewood, Harry Trevaldwyn, Jodie Turner-Smith, Margarita Levieva, Dean-Charles Chapman, Joonas Suotamo, Lauren Brady, Leah Brady ja Carrie-Anne Moss. Headland ilmaisi jo vuoden 2019 lopulla halunsa työskennellä Tähtien sodan parissa. Ja hänen vahistettiin huhtikuussa 2020 alkaneen työstää uutta Tähtien sotaan sijoittuvaa Disney+-sarjaa. Sarjan virallinen nimi paljastettiin joulukuussa 2021, ja Stenbergin roolivalinta vahvistettiin vuoden 2022 San Diego Comic-Con Internationalissa, Kuvaukset alkoivat lokakuussa 2022, ja ne saatiin päätökseen kesäkuussa 2023.
The Acolyte koostuu kahdeksasta jaksosta, jotka julkaistiin Disney+:aan 4. kesäkuuta 2024 – 16. heinäkuuta 2024. Sarjan ensimmäiset jaksot saivat positiivisen vastaanoton, mutta koko sarjan vastaanotto oli vähemmän positiivinen, kritiikoiden ylistäessä sarjan toimintakohtauksia, mutta kirtisoidessa sarjan käsikirjoitusta. Lisäksi sarjan katsojalukujen raportoitiin olevan alhaisemmat kuin aiemmilla Tähtien sota -aiheisilla sarjoilla, ja fanien vastaanotto oli huomattavasti sekalaisempi kuin kriitikoiden. Elokuussa 2024 Lucasfilm ilmoitti, ettei The Acolyte tule saamaan toista tuotantokautta, johtuen sarjan alhaisista katsojaluvuista sekä ylittyneestä budjetista.
Juoni

Noin sata vuotta ennen kloonisotia, kunnioitettu jedimestari Sol päätyy yhdessä entisen padawaninsa, Osha Aniseyan, kanssa tutkimaan rikoksia, joiden takana on suurempi paha kuin mitä jedit ja Galaktinen tasavalta ovat kuvitelleet.
Näyttelijät > Päärooleissa

| 0 | 1 | 2 |
| --- | --- | --- |
|  Amandla Stenberg  | … |  Verosha ”Osha” Aniseya, Mae-ho ”Mae” Aniseya   |
|  Lee Jung-jae  | … |  Sol   |
|  Charlie Barnett  | … |  Yord Fandar   |
|  Dafne Keen  | … |  Jecki Lon   |
|  Manny Jacinto  | … |  Qimir / sith-lordi   |
|  Rebecca Henderson  | … |  Vernestra Rwoh   |
|  David Harewood  | … |  senaattori Rayencourt   |
|  Harry Trevaldwyn  | … |  Mog Adana   |
|  Jodie Turner-Smith  | … |  äiti Aniseya   |
|  Margarita Levieva  | … |  äiti Koril   |
|  Dean-Charles Chapman  | … |  Torbin   |
|  Joonas Suotamo  | … |  Kelnacca   |
|  Lauren Brady  | … |  nuori Verosha ”Osha” Aniseya   |
|  Leah Brady  | … |  nuori Mae-ho ”Mae” Aniseya   |
|  Carrie-Anne Moss  | … |  Indara   |
Näyttelijät > Sivurooleissa

| 0 | 1 | 2 |
| --- | --- | --- |
|  Amy Tsang  | … |  noita Rane   |
|  Abigail Thorn  | … |  noita Eurus   |
|  Deborah Rosan  | … |  noita Shima   |
|  Tabitha Alege  | … |  noita Jaalyn   |
|  Hassan Taj  | … |  Bazil   |
|  Dee Tails  | … |  senaattori Isedwa Chuwant   |
Näyttelijät > Vierailevat

| 0 | 1 | 2 |
| --- | --- | --- |
|  Thara Schöön  | … |  Tasi Lowa   |
|  Paul Bullion  | … |  Lakshay   |
|  Indra Ové  | … |  Holden   |
|  Derek Arnold  | … |  Ki-Adi-Mundi   |
Tuotanto > Kehitys

Star Wars: The Rise of Skywalkerin (2019) ensi-illan aikana, televisiokäsikirjoittaja Leslye Headland kertoi olevansa kiinnostunut Tähtien sodasta, ja että Kathleen Kennedy oli jo pyytänyt häntä työskentelemään sen parissa. Huhtikuussa 2020, Headland kiinnitettiin käsikirjoittajaksi ja showrunneriksi naisvetoiseen Tähtien sotaan sijoittuvaan Disney+-sarjaan. Sen odotettiin myös sijoittuvan sellaiseen ajankohtaan aikajanasta, mitä Tähtien sodassa ei ollut aiemmin tutkittu. Lucasfilm vahvisti Headlandin sarjan kehitystyön alkamisen 4. toukokuuta 2020, Star Wars -päivänä. 10. joulukuuta, Disneyn Investor Day -virtuaalitapahtumassa , Kennedy paljasti sarjan virallisen nimen olevan The Acolyte, ja että se sijoittui Uljaan tasavallan aikakauden viimeisille vuosille, ennen Skywalker-saagan tapahtumia. Lucasfilmin johtokuntaan kuuluva Rayne Roberts oli mukana toteuttamassa sarjaa Headlandin kanssa, ja sarja otti vaikutteita Legends-jatkumoon sijoittuvia peleistä ja romaaneista. The Acolyte koostuu kahdeksasta jaksosta. Helmikuussa 2023, Alex Garcia Lopez ja Kogonada palkattiin myös ohjaamaan osa sarjan jaksoista. Maaliskuussa 2023, Karyn McCarthy nosti syytteen Lucasfilmia vastaan huhtikuussa 2022 sattuneen sopimusrikkomuksen vuoksi.
Maaliskuussa 2024, Headland sanoi, että hänellä oli ollut suunnitelmana tehdä sarjalle useampi tuotantokausi, mikäli häneltä tilattaisiin niitä lisää. Hän halusi kuitenkin pitää tauon sarjan tuotannosta, ensimmäisen tuotantokauden pitkittyneen tuotantoaikataulun vuoksi. Elokuussa, Lucasfilm kuitenkin päätti, ettei tilaa sarjalle lisää tuotantokausia. Päätöksen raportoitiin johtuneen alhaisista katsojaluvuista sekä budjetin ylittymisestä, sillä Disney+ vaati suuren budjetin sarjoilta riittävän tietyn tasoisia katsojalukuja tilatakseen niille lisää tuotantokausia. The Hollywood Reporter epäili, että päätökseen saattoivat vaikuttaa myös suoratoistopalveluiden katsomistapojen muuttuminen sekä ”Tähtien sodan liikearvon laskeminen”.
Tuotanto > Käsikirjoitus

Headland kokosi käsikirjoittajien tiimiä sarjaa varten jo kesäkuussa 2021, jokaisen käsikirjoittajan osoittaessa erilaista kiinnostusta Tähtien sotaa kohtaan kuin toiset, osan ollessa vain alkuperäisen trilogian faneja, osan ollessa vain Dave Filonin projektien faneja, ja osan olleessa sellaisia, jotka eivät olleet faneja ennestään. Charmaine DeGraté ja Cameron Squires olivat myös kiinnitettyinä sarjan käsikirjoittajiksi. Toukokuussa 2022, Headland sanoi sarjan kirjoitustyön tulleen jo melkein valmiiksi. Hän myös sanoi, että vaikka sarjan päähenkilö oli nainen, sarjassa tulisi olemaan myös miespuolisia hahmoja tai ettei sarja jättäisi miespuolisia katsojia tuntemaan oloaan ulkopuolisiksi. Hän elätteli myös toiveita siitä, että uudet hahmot ja uusi kaanon herättäisivät mielenkiintoa myös Tähtien sodan aiempien fanien keskuudessa. Mutta hän sanoi ymmärtävänsä myös, jos kaikki fanit välttämättä pitäisi sarjasta, koska Tähtien sotaan oli tuotettu useita erilaisia projekteja.
Headland esitteli projektin alun perin sellaisena, että se tutkisi sarjan tarinaa vihollisten näkökulmista, ja uskoi Uljaan tasavallan aikakausi olisi paras ajankohta tälle tarinalle, koska ”viholliset ovat huomattavasti alakynnessä silloin”. Hän myös kuvaili sarjaan ”Frozenin ja Kill Billin sekoitukseksi”. Lucasfilm oli juuri tätä ennen julkaissut useita erilaisia kirjoja, jotka sijoittuivat Uljaan tasavallan aikakudelle, ja heitä kiinnosti tutkia kyseistä aikakautta vielä enemmän kuseisen sarjan kautta. He tutkivat jo muitakin ennen tutkimattomia kohtia aikajanasta muun muassa The Mandalorianin kautta. Headland sanoi, että sarja tulisi tutkimaan Uljaan tasavallan aikakaudesta sekä sen poliittisia poliittisia elementtejä, että myös persoonallisia ja hengellisiä elementtejä. Tämä oli myös Lucasfilmin keino kertoa kuinka sithit ja myöhemmin myös keisari Palpatine onnistuivat soluttautumaan Galaktisen tasavallan senaattiin, ja tekemään siitä sellaisen kuin se esiosatrilogian aikoihin oli. Hän myös kuvaili Uljaan tasavallan aikakautta ”renessanssiksi, tai valaistumisen aikakaudeksi”, huomauttaen, etteivät jedit vielä siihen aikaan olleet ”askeettisia munkkien kaltaisia henkilöitä”, vaan pukeutuivat ”kultaisiin ja valkoisiin pukuihin, jotka eivät koskaan likaantuisi.”
Headland otti vaikutteita samoista asioista kuin Tähtien sodan luoja George Lucas alun perin otti, kuten länsimaisista tai Akira Kurosawan samuraielokuvista, ja päätti ottaa vaikutteita myös King Hun ja Shaw Brothers Studion taisteluelokuvista, kuten Da zui xia (1966) ja Kultainen hämähäkki (1971).
Tuotanto > Roolijako

Sarjan näyttelijöiden etsintä aloitettiin kesäkuussa 2021, Lucasfilmin etsiessä nuorta värillistä naista päärooliin. Amandla Stenberg osallistui joulukuussa 2021 neuvotteluihin sarjan pääosan esittämisestä, ja hänen roolivalintansa vahvistettiin San Diego Comic-Con Internationalissa, heinäkuussa 2022. Syyskuussa 2022, Jodie Turner-Smith osallistui viimeisiin neuvotteluihin roolista sarjassa, ja Lee Jung-jae valittiin sarjan miespääosan esittäjäksi. Samalla Manny Jacinto ja Charlie Barnett valittiin tuntemattomiin rooleihin. Marraskuussa myös Dafne Keen, Rebecca Henderson, Dean-Charles Chapman ja Carrie-Anne Moss liittyivät näyttelijöiksi sarjaan. Joulukuussa myös Margarita Levieva liittyi sarjan näyttelijöihin.
Huhtikuussa 2023, Star Wars Celebrationissa, Joonas Suotamon paljastettiin näyttelevän wookiee-jedimestari Kelnaccaa. Suotamo oli aiemmin korvannut Peter Mayhew’n Chewbaccan näyttelijänä jatko-osatrilogiassa. Samalla paljastettiin, että Leen, Keenin, Barnettin ja Mossin hahmot olivat myös jedejä, ja että Hendersonin hahmo oli Vernestra Rwoh. Maaliskuussa 2024, Headland selitti Vernestran olevan ainut Uljas tasavalta -romaaneissa tuttu hahmo, joka esiintyisi ensimmäisellä tuotantokaudella, mutta hän toivoi voivansa käyttää mahdollisilla myöhemmillä tuotantokausilla hahmoina muitakin romaaneista tuttuja hahmoja. Rwoh oli Headlandin mielestä tärkeä hahmo kuvailemaan sitä millaisessa tilassa jediritarikunta oli silloin. Saman kuukauden aikana paljastettiin yksityiskophtia sarjan hahmoista: Stenberg näytteli vaarallista soturia nimeltä Mae, Lee näytteli jedimestari Solia, Jacinto näytteli entistä salakuljettajaa Qimiriä, Keen näytteli Solin padawania Jecki Lonia, Barnett näytteli jediritari Yord Fandaria, Turner-Smith noitaa nimeltä Äiti Aniseya, ja Moss jeditestari Indaraa.
Toukokuun lopulla, viikko ennen sarjan julkaisua, Headland vahvisti huhut siitä, että Stenberg näytteli sarjassa kahta hahmoa: Oshaa, Solin entistä padawania, sekä Mae’ta, Oshan kaksoissiskoa, joka oli langennut Voiman pimeälle puolelle.
Tuotanto > Kuvaukset

Kuvaukset alkoivat Shinfield Studiosin tiloissa, Isossa-Britanniassa, 30. lokakuuta 2022, Headlandin, Garcia Lopezin ja Kogonadan ohjatessa sarjan jaksot, ja tuotantoryhmän käyttäessä apuna StageCraft-virtuaalituotantoteknologiaa. Maaliskuussa 2023, sarjaa kuvattiin myös Madeirassa, Portugalissa, sekä myöhemmin myös Brecon Beacons National Parkissa, Walesissä. Kuvaukset saatiin päätökseen 6. kesäkuuta 2023.
Tuotanto > Jälkituotanto

Miikka Leskinen toimii sarjan leikkaajana.
Musiikki

Michael Abelsin on paljastettu säveltävän sarjan musiikki.
Julkaisu

The Acolyte koostuu kahdeksasta jaksosta, joista kaksi ensimmäistä julkaistiin Disney+:aan Yhdysvalloissa 4. kesäkuuta 2024 ja Suomessa 5. kesäkuuta 2024. Sarjan loput kuusi jaksoa tullaan julkaisemaan yksitellen joka tiistai 11. kesäkuuta 2024 alkaen ja 16. heinäkuuta asti.
Aiheesta muualla

The Acolyte Internet Movie Databasessa (englanniksi)
The Acolyte Wookieepediassa (englanniksi)
Sarjan traileri YouTubessa (englanniksi)
Cherokeet

Cherokeet ovat Pohjois-Amerikan asukasluvultaan suurin intiaanikansa, joka 1500-luvulla, eurooppalaisten kontaktin aikaan asutti nykyisen Yhdysvaltojen itä- ja kaakkoisosia. Myöhemmin 1800-luvulla heidät pakkosiirrettiin Ozarkin ylätasangolle, Kansasiin ja Oklahomaan. Cherokeet olivat yksi niin kutsutuista viidestä sivistyneestä heimosta.
Cherokeet omaksuivat eurooppalaisten tapoja, ja alkoivat rakentaa myllyjä, sahoja ja kyliä. He perustivat oman lainsäädännönkin, joka ajettiin alas eurooppalaisten ottaessa cherokeiden maat haltuunsa.
Cherokeet puhuvat cherokeen kieltä, jolle Sequoyah (n. 1767–1843) loi vuosien työn tuloksena kirjoitusjärjestelmän 1800-luvun alkupuolella.
Historia > Varhaiset suhteet siirtolaisiin

Espanjalainen tutkimusmatkailija ja valloittaja Hernando de Soto retkikuntineen matkusti vuonna 1540 ensimmäisenä eurooppalaisena Pohjois-Amerikan kaakkoisalueella ja oli hyvin vaikuttunut cherokeiden kehittyneestä kulttuurista. Vuosikymmeniä myöhemmin cherokeiden kylissä vieraili satunnaisia ranskalaisia turkiskauppiaita, mutta ensimmäinen vakituisen kauppasuhteen eurooppalaisiin cherokeet loivat 1630-luvun alussa, jolloin nykyisten Virginian ja Pohjois-Carolinan brittiläisten siirtokuntien kauppiaat tutustuivat paikallisiin intiaanikyliin. Vuosien 1689–1763 välillä käydyissä ranskalais-intiaanisodissa cherokeet taistelivat pääasiassa brittien puolella. Samalla cherokeet joutuivat sotimaan Uutta Ranskaa tukevia heimoja vastaan, vaikka nämä eivät olleet heidän perinteisiä vihollisiaan.
Nykyisen Montgomeryn liepeille Alabamaan rakennettu Uuden Ranskan linnake ja kauppa-asema Fort Toulouse veti cherokeita puoleensa 1720-luvun aikana. Ranskalaiset kohtelivat intiaaneja paremmin kuin britit ja voittivat nopeasti cherokeiden luottamuksen. Tämä sai englantilaiset valppaiksi ja estääkseen cherokeiden ja Uuden-Ranskan mahdollisen liiton he ryhtyivät tarvittaviin toimenpiteisiin. Sir Alexander Cuming houkutteli cherokeiden päälliköitä matkustamaan Englantiin tapaamaan kuningasta ja vannomaan uskollisuuttaan kruunulle. Samalla kirjoitettiin sopimus, joka velvoitti cherokeet käymään kauppaa ainoastaan englantilaisten kanssa, vapauttamaan kaikki orjansa ja ajamaan mailtaan kaikki ei-englantilaiset. Palatessaan maahansa takaisin cherokeet saivat briteiltä suuren määrän tuli-aseita ja ammuksia.
Vuonna 1738 Charlestoniin saapunut orjalaiva toi mukanaan isorokon, joka kulkeutui kauppiaiden mukana cherokeiden kyliin. Heidän omat vastalääkkeensä eivät tehonneet eurooppalaisiin kulkutauteihin ja perimätiedon mukaan tuhansia cherokeista menehtyi. James Adair, englantilaiskauppias, joka oli asunut cherokeiden parissa vuosia, kuvasi raporteissaan monien cherokeesotureiden tehneen itsemurhan nähtyään miten isorokko turmeli heidän fysiikkansa ja ulkonäkönsä. Isorokko tuhosi suurelta osalta myös cherokeiden uskonnolliset perinteet ja useat heidän kylänsä autioituivat Georgia jokien varsilla.
Epidemian jälkeen cherokeet eivät vahvistuneet ennalleen. Vuonna 1759 he riitaantuivat Virginian siirtolaisten kanssa ja tästä seurasi kaksivuotinen sotatila. Englantilaiset hävittivät useita cherokeiden asuttamia kyliä kunnes intiaanit olivat valmiit solmimaan rauhan.
Seuraavien vuosien aikana cherokeet luovuttivat briteille metsästysmainaan käyttämiään maa-alueita Kentuckystä. Myös yhä suurempia osia Tennesseestä siirtyi valkoisten haltuun. Skottilaiset ja englantilaiset uudisasukkaat naivat cherokeetyttöjä vain päästäkseen käsiksi näiden omistamiin maihin. Näin syntyneistä seka-avioliitoista oli seurauksena maiden hupenemisen ohella se, että cherokee-vereen sekoittui yhä enemmän eurooppalaista verta. Tosin erään tällaisen liiton seurauksena syntyi vuonna 1790 John Ross (Kooweskoowe), joka seuraavalla vuosisadalla nousi kansansa suureksi johtajaksi.
Historia > Oman kulttuurin katoaminen

1800-luvun alussa lähetysasemat alkoivat saada jalansijaa cherokeiden parissa. Intiaanien käännyttäminen johti siihen, että cherokeiden hallintomalli muuttui yhä enemmän valkoisten mukaiseksi. He omaksuivat monia eurooppalaisten mukana tulleen uuden kulttuurin ominaisuuksia. Maanviljely muuttui kehittyneemmäksi ja karjanhoito lisääntyi.
Vuonna 1819 cherokeet painostettiin sopimuksen avulla luopumaan suurista maa-alueistaan pohjois-Carolinassa ja Tennesseessä. Hieman myöhemmin Cherokeiden kansakunta sai oman perustuslain ja vuonna 1827 alkoi ilmestyä oma sanomalehti Cherokee Phoenix. Osa kansasta ei hyväksynyt valkoisen miehen mukanaan tuomia muutoksia, vaan siirtyi Arkansasiin, jossa joutuivat taistelemaan metsästysmaista osagien kanssa.
Pääosa cherokeista jäi asumaan Mississippi-joen itäpuolelle Georgiaan. Osavaltio halusi kuitenkin hankkiutua intiaaneista eroon koska valkoinen väestö ei uskonut pysyvään rauhaan niin kauan kuin osavaltiosta löytyi intiaanien hallinnossa olevia alueita. Vuonna 1828 Georgian johtomiehet päättivät sallia uudisasutuksen cherokeiden maille. Seuraavana vuonna kumottiin aiemmin säädetyt lait cherokeiden oikeuksien turvaamiseksi. Nämä toimenpiteet rikkoivat kuitenkin Yhdysvaltain omaa perustuslakia. Ylimmän johtajansa John Rossin johdolla cherokeet vetosivat syntyneessä kiistassa Yhdysvaltain korkeimpaan oikeuteen, mutta ratkaisua puoleen tai toiseen ei tullut. Presidentti Andrew Jackson oli itse kannattamassa intiaanien siirtoa muualle. Vuonna 1830 hän allekirjoitti lain, jonka nojalla cherokeet ja muut idän intiaanit voitaisiin siirtää hallituksen määräämälle alueelle Mississipin länsipuolelle. Cherokeet lähettivät vetoomuksen presidentti Jacksonille maittensa puolesta, mutta eivät saaneet toivomaansa vastausta.
Vuonna 1835 lupautuivat cherokeet New Echotan sopimuksen mukaan luopumaan kaikista maistaan Mississipin itäpuolella. Osa noudattikin kuuliaisesti sopimusta jättäen maansa, mutta tuhannet Georgiaan jääneet cherokeet jatkoivat oikeuksiensa puolustamista yrittäen kumota viimeisimmän sopimuksen, jonka katsoivat epäpäteväksi.
Kultalöydöt cherokeiden mailta vauhdittivat Georgian osavaltion toimia ottaa intiaanialueet haltuunsa väkipakolla. Uusi presidentti Martin Van Buren jatkoi edeltäjänsä tiukkaa intiaanipolitiikkaa ja ryhtyi pakkotoimiin. Vuoden 1838 aikana cherokeet aidattiin vankileireihin kenraali Winfield Scottin johtaessa toimenpidettä.
Historia > Kyynelten polku

Keväällä 1838 alkanut cherokeiden muutto on saanut nimen kyynelten polku (engl. Trail of Tears). Se on noussut koko intiaanien pakkomuuton symboliksi. Arviolta 17 000 intiaania lähti matkaan lähes 2 000 kilometrin taipaleelle. John Ross sai tehtäväkseen johtaa kansaansa traagiseksi osoittautuneen taipaleen aikana. Muutto suoritettiin kahdessa erässä ja useimmat matkaajat joutuivat suoriutumaan edessä olevasta koettelemuksesta kävellen. Voimakkaasti vaihtuvissa sääolosuhteissa juuriltaan revitty kansakunta kulki sotilaiden vartioimina kohti uutta määränpäätään Oklahomaa, jonne oli varattu alue heitä varten. Sateiden muuttuminen lumeksi ja veden jäätyminen pohjustivat cherokeiden kohtaloa, jonka viimeistelivät ravinnon puute, kulkutaudit ja rosvojoukkojen toistuvat hyökkäykset.
Matkan varrelle jäi arviolta 4 000 cherokeeta. Tuskallinen vaellus päättyi maaliskuussa vuonna 1839 kestettyään puoli vuotta. Läheskään kaikki cherokeet eivät olleet kuitenkaan lähteneet "Kyynelten polulle". Osa heistä oli paennut Great Smoky -vuorille onnistuen täten välttämään rasittavan matkan. Piileskeltyään vuosikaudet savuisten vuorten louhikoissa, he onnistuivat valkoisten ystäviensä myötävaikutuksella saamaan itselleen reservaatin Pohjois-Carolinan alueelta.
Kun Yhdysvaltain sisällissota (1861–1865) alkoi, cherokeet äänestivät julkisesti Unionista eroamisen puolesta. Äänestys jakoi kansan kahtia ja iäkäs päällikkö Stand Watie johti cherokee-armeijansa konfederaation puolelle. Unionia kannattanut John Ross ei hyväksynyt Watien päätöstä, vaan johdatti suurimman osan cherokeita Kansasiin, jossa nämä liittyivät Unionin puolustajiin. Etelään jäänyt Watie ylennettiin prikaatinkenraaliksi ja hän valtasi muun muassa cherokeiden pääkaupungin ja poltti John Rossin talon.
Historia > Sisällissodasta 2000-luvulle

Sotavuosien aikana cherokeet menettivät kolmasosan väestöstään, eikä heidän vaurautensa palautunut enää sotaa edeltävien vuosien tasolle. Yhdysvaltain liittohallitus muisti cherokeiden eroamisen Unionista ja mitätöi tämän johdosta kaikki aiemmat cherokeita koskevat lait. Uudet sopimukset määräsivät suuren osan cherokeiden maista rautatiehankkeen alle. Vuonna 1889 kehitetty yleinen palstoituslaki kääntyi sekin intiaaneja vastaan ja 1890-luvulla cherokeet menettivät suuren lisämaansa (Cherokee outlet), joka myöhemmin avattiin uudisasukkaiden asuttavaksi.
Cherokeille 1900-luvun alku  merkitsi juurtumista yhä syvemmälle uuteen kulttuuriin. Eräs kuuluisuuteen noussut cherokee oli Will Rogers, joka loi näkyvän uran näyttelijänä, radiopersoonana  ja koomikkona 1920- ja 1930-luvuilla. Jälikimmäisellä vuosikymmenellä myös cherokeiden toimeentulo ja koulutus alkoivat kohentua hallituksen tuen ansiosta. Asiaa yritti pohjustaa jo Yhdysvaltain senaatissa 1907–1925 istunut cherokee Robert L. Owen, mutta vasta presidentti Herbert Hooverin seuraaja Franklin Delano Roosevelt sai aikaan intiaanien olojen muuttumisen paremmaksi. Vuosisadan puolivälissä lakimies Napoleon B. Johnson äänestettiin intiaanien valtakunnallisen järjestön National Congress of America Indiansin ensimmäiseksi presidentiksi. Vuonna 1985 cherokeet saivat ylipäällikökseen Wilma Mankillerin, josta samalla tuli ensimmäinen nykyaikainen nainen suuren intiaanikansan johtajana. Hänet valittiin uudelleen vielä vuosina 1987 ja 1991.  Terveysongelmiensa vuoksi Mankiller ei asettunut ehdolle enää vuonna 1995, vaan vetäytyi syrjään.
Nykyään cherokeiden määrä ylittää yksinomaan Oklahomassa reilusti yli 300 000. Savuisten vuorten reservaatissa heitä lienee noin 10 000. Monet muut cherokee-yhteisöt ylläpitävät kansansa identiteettiä Etelä-Carolinassa, Tennesseessä, Alabamassa, Floridassa, Missourissa ja Oregonissa. Valtaosa väestöstä omaa vain pienen osan cherokee-verta, sillä cherokeiden keskuudessa ei jäsenyyden vaatimuksena käytetä verimäärä-lakia. (Blood Quantum)
Moni yhdysvaltalainen, etenkin moni viihdealan tähti, on kertonut esivanhemmissaan olleen cherokeita. Heihin lukeutuvat esimerkiksi Elvis Presley, Johnny Cash, Cher, Johnny Depp, Burt Reynolds, Ava Gardner, Quentin Tarantino, Val Kilmer, Chuck Norris, Tina Turner, Miley Cyrus ja Willie Nelson sekä poliitikot Bill Clinton ja Elizabeth Warren. Monessa tapauksessa tieto on suvussa kulkenutta legendaa, jolle ei ole olemassa dokumentoituja todisteita. Näitä polveutumistarinoita keksittiin etelävaltioissa 1800-luvun puolivälissä todistamaan sitä, että suku oli asunut etelävaltioissa jo kauan, tai tukemaan konfederaation asukkaiden vastarintaa hävityn sisällissodan jälkeen.